**a vendéglátó üzletek NTAK regisztrációja**

Tisztelt vendéglátóhely üzemeletetők!

Tájékoztatjuk Önöket, hogy a turisztikai térségek fejlesztésének állami feladatairól szóló 2016. évi CLVI. törvény (továbbiakban: Turizmus Tv.) 12/A §-a értelmében,

**minden hazai vendéglátó üzlet üzemeltetője** **köteles 2021. november 1. napjával a Nemzeti Turisztikai Adatszolgáltató Központ (a továbbiakban: NTAK) üzemeltetője által e célra működtetett elektronikus felületen a regisztrációt megkezdeni, továbbá az adatszolgáltatásra kötelezett vendéglátó üzletek kötelesek ott -** a vendéglátó szoftver alkalmazásával – **2022. július 1. napjától** **napi szinten adatot szolgáltatni.**

**Részletek:**

A turisztikai térségek fejlesztésének állami feladatairól szóló törvény végrehajtásáról szóló 235/2019. (X.15.) Korm. rendeletet (a továbbiakban: 235/2019. Korm. rendelet) 2. § 15. pontja szerint, **adatszolgáltatásra kötelezett vendéglátó üzlet: az a vendéglátó üzlet, amely nyugtaadási kötelezettségének pénztárgéppel köteles eleget tenni** a pénztárgépek műszaki követelményeiről, a nyugtakibocsátásra szolgáló pénztárgépek forgalmazásáról, használatáról és szervizeléséről, valamint a pénztárgéppel rögzített adatok adóhatóság felé történő szolgáltatásáról szóló 48/2013. (XI. 15.) NGM rendelet alapján.

A 235/2019. Korm. rendelet 2. § 17. pontja szerint, a vendéglátó szoftver: az adatszolgáltatásra kötelezett vendéglátó üzlet üzemeltető által kötelezően használt olyan informatikai program, amely a Nemzeti Turisztikai Adatszolgáltató Központ számára adatok továbbítására alkalmas.

A 235/2019. Korm. rendelet 12. §-a szerint, az üzemeltető - a Nemzeti Adó- és Vámhivatallal kötött együttműködési megállapodás alapján - az e rendelet hatálya alá tartozó vendéglátó üzlet üzemeltetők által átadott adatokat a Nemzeti Turisztikai Adatszolgáltató Központ útján továbbítja a Nemzeti Adó- és Vámhivatal részére.

A Kormány az NTAK üzemeltetőjeként a Magyar Turisztikai Ügynökség Zártkörűen Működő Részvénytársaságot (a továbbiakban: MTÜ) jelöli ki.

A fent rögzítettek értelmében minden hazai vendéglátó üzletet regisztrálni kell az NTAK-ba, adatszolgáltatásra azonban nem minden regisztrált vendéglátó üzlet köteles, mivel a235/2019. Korm. rendelet az online pénztárgépek használatához köti az adatszolgáltatási kötelezettséget.

**A következő vendéglátóhely típusok esetében kötelező a regisztráció és a napi szintű adatszolgáltatás is az NTAK felé:**

- **étterem**, TEÁOR'08: 5610 – Éttermi, mozgó vendéglátás.

- **büfé**, TEÁOR'08: 5610 – Éttermi, mozgó vendéglátás.

- **cukrászda**, TEÁOR'08: 5610 – Éttermi, mozgó vendéglátás.

- **kávézó, alkoholmentes italokra specializálódott vendéglátóhely**, TEÁOR’08: 5630 - Italszolgáltatás

- **italüzlet, bár**, TEÁOR’08: 5630 - Italszolgáltatás

- **zenés-táncos szórakozóhely**, TEÁOR’08: 5630 - Italszolgáltatás

- **gyorsétterem**, TEÁOR'08: 5610 – Éttermi, mozgó vendéglátás.

- **alkalmi vendéglátóhely**, TEÁOR'08: 5610 – Éttermi, mozgó vendéglátás.

**Az alábbi három vendéglátóhely típusnak kizárólag a regisztrációs kötelezettséget kell teljesítenie, de adatot nem kell szolgáltatnia az NTAK felé:**

* **munkahelyi/közétkeztetést végző vendéglátóhely**, TEÁOR'08: 5629 – Egyéb vendéglátás;
* **rendezvényi étkeztetés**, TEÁOR'08: 5621 – Rendezvényi étkeztetés;
* **mozgó vendéglátóhely**, TEÁOR'08: 5610 – Éttermi, mozgó vendéglátás

*A vendéglátóhely típusokat a kereskedelmi tevékenységek végzéséről szóló 210/2009. (IX.29.) Kormány. rendelet (a továbbiakban: 210/2009. Korm. rendelet) 4. melléklete rögzíti.*

Felhívjuk figyelmüket, hogy a 210/2009. Korm. rendelet 27. § (6)-(7) bekezdései értelmében a jegyző a vendéglátó üzlet NTAK-ba történő adatszolgáltatási tevékenységét évente legalább egy alkalommal hatósági ellenőrzés keretében ellenőrzi. A jegyző köteles értesíteni az NTAK-ot azon vendéglátó üzletekről, amelyeknek alkalmaznia kell vendéglátó szoftvert, de azzal nem rendelkeznek, vagy az NTAK-ba nem regisztráltak, vagy a kötelező adatszolgáltatási kötelezettségüket nem vagy nem megfelelően teljesítetik.

A Turizmus Tv. 9/C. § (1) bekezdése szerint, a vendéglátó üzlet üzemeltetője a tevékenysége megkezdésétől számított 5 napon belül köteles regisztrálni az NTAK-ba.

Az MTÜ a vendéglátó üzlet üzemeltetője részére a vendéglátó szoftvert térítésmentesen biztosítja.

A regisztrációs felület megnyitásáról **bővebb információk hamarosan az NTAK információs oldalán lesznek olvashatóak:** [**https://info.ntak.hu/**](https://info.ntak.hu/)**.**

**Kérjük fenti tájékoztatásunk szíves tudomásulvételét, a hivatkozott jogszabályban foglaltak tanulmányozását és az ott előírtak teljesítését.**

  Dr. Szabó Tímea

 címzetes főjegyző megbízásából:

 Viszt Ágnes

 kereskedelmi ügyintéző